text: Sejlbåd i havsnød ved Juelsminde
  06 september 2011 kl. 07.38
  En stor sejlbåd på 46 fod kom natten til tirsdag i havsnød et par sømil fra Juelsminde.
  Motoren var gået i stå, og det blæste for hårdt til at sætte sejl. Det elektriske system på båden satte også ud.
  Sydøstjyllands Politi alarmerede Søværnets Operative Kommando, der sendte en båd ud for at slæbe sejlbåden til havnen i Middelfart.
  To personer var ombord.
  Søværnets Operative Kommando oplyser, at der ikke var umiddelbar fare for båden og besætningen, men besætningen var utryg ved situationen, så man valgte at foretage en såkaldt forebyggende redning.
  